pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-กระทรวงเกษตรฯ ระดมกำลังขับเคลื่อนเกษตรกรรมยั่งยืนปี 62
วันพุธที่ 10 ตุลาคม 2561
กระทรวงเกษตรฯ ระดมกําลังขับเคลื่อนเกษตรกรรมยั่งยืนปี 62
กระทรวงเกษตรฯ ระดมกําลังขับเคลื่อนเกษตรกรรมยั่งยืนปี 62 เดินหน้าเข้มข้นในพื้นที่  ใช้พลังขับเคลื่อน 3 ระดับ 5 กลไก 7 ภาคส่วนความร่วมมือ
นายวิวัฒน์ ศัลยกําธร รัฐมนตรีช่วยว่าการกระทรวงเกษตรและสหกรณ์ กล่าวภายหลังเป็นประธานการประชุมคณะกรรมการบริหารการพัฒนาเกษตรกรรมยั่งยืน ครั้งที่ 5/2561 ณ ห้องประชุมกระทรวงเกษตรและสหกรณ์ ว่า รัฐบาลได้กําหนดการขับเคลื่อนการพัฒนาเกษตรกรรมยั่งยืนให้เป็นแผนพัฒนาภาคเกษตรที่สําคัญ ให้สามารถพัฒนาต่อไปอย่างเป็นระบบ มีการประสานการดําเนินงานและบูรณาการความร่วมมือของภาครัฐ เอกชน และภาคประชาชน ในการขยายผลการพัฒนาระบบเกษตรกรรมยั่งยืนให้เป็นรูปธรรม นําไปสู่การยกระดับคุณภาพชีวิตของเกษตรกรและผู้บริโภคให้ดีขึ้นจากการประกอบอาชีพเกษตรกรรมและสามารถพึ่งพาตนเองได้ตามแนวทางปรัชญาเศรษฐกิจพอเพียง กระทรวงเกษตรและสหกรณ์จึงได้กําหนดแนวทางการขับเคลื่อนเกษตรกรรมยั่งยืน พ.ศ. 2560-2564 ให้มีการเสริมสร้างฐานการผลิตภาคเกษตรให้เข้มแข็งและยั่งยืนโดยยกระดับการผลิตสินค้าเกษตรและอาหารเข้าสู่ระบบมาตรฐานและสอดคล้องกับความต้องการของตลาด
นายวิวัฒน์ กล่าวต่อว่า อย่างไรก็ตาม แม้จะมีการสร้างกลไกการทํางานในระดับพื้นที่ร่วมกับภาคีเครือข่ายเกิดขึ้นแล้วแต่ก็ยังไม่เกิดประสิทธิภาพอย่างเต็มที่ ดังนั้น จึงได้มีแนวทางการดําเนินงานขับเคลื่อนเกษตรกรรมยั่งยืน ปี 2562 ที่จะก่อให้เกิดผลอย่างเป็นรูปธรรมโดยมีการดําเนินงานดังนี้ 1.เน้นการขับเคลื่อนเชิงพื้นที่ 2.ใช้พลังขับเคลื่อน 3 ระดับ (ชาติ จังหวัด พื้นที่) 5 กลไก (ประสานงาน ยุทธศาสตร์ชาติ จัดการความรู้ ติดตามความต่อเนื่อง และสื่อสารสังคม) 7 ภาคส่วนความร่วมมือ (รัฐ วิชาการ ประชาชน เอกชน ประชาสังคม สื่อ และศาสนา) 3.ให้ความสําคัญกับการพัฒนาคน พัฒนาเกษตรกรรุ่นใหม่เชื่อมต่อภูมิปัญญาเกษตรกรรุ่นเดิม 4. สร้างพื้นที่ต้นแบบเกษตรกรรมยั่งยืน 6 รูปแบบ 5. พัฒนาสู่การรับรองมาตรฐานทุกระดับ 6. สร้างตลาดสีเขียวทุกระดับ อาทิ ตลาดชุมชน โรงพยาบาล โรงเรียน ฯลฯ 7. เชื่อมโยงแหล่งทุนกับระบบเกษตรกรรมยั่งยืนตลอดห่วงโซ่ และ 8. ขยายสู่ตลาดโมเดิร์น เทรด
ทั้งนี้ ในการสร้างพื้นที่ต้นแบบของการดําเนินงานร่วม 7 ภาคีนั้น ได้เลือกพื้นที่นําร่อง 28 จังหวัดที่ได้กําหนดไว้เมื่อปี 2561 ได้แก่ ภาคเหนือ 9 จังหวัด ภาคอีสาน 13 จังหวัด ภาคกลาง 3 จังหวัด และภาคใต้ 3 จังหวัด ดําเนินงานตามกรอบแนวทางที่กําหนดไว้ คือ คณะอนุกรรมการขับเคลื่อนเกษตรกรรมยั่งยืน ร่วมกับภาคีเครือข่ายในพื้นที่จัดทําแผนปฏิบัติการขับเคลื่อนแต่ละภาค ติดตามการทํางานโดยเน้นการมีส่วนร่วม จัดทําฐานข้อมูลที่เชื่อมโยงกับระบบกลาง สร้างกระบวนการเรียนรู้ สร้างต้นแบบ/แหล่งเรียนรู้เกษตรกรรมยั่งยืนคนรุ่นใหม่ พร้อมติดตามประเมินผล และสนับสนุน ประสานภาคีที่จําเป็น ตลอดจนจัดเวทีแลกเปลี่ยนความคิด สร้างคู่มือการทํางาน และสร้างทีมวิชการวิเคราะห์แก้ไขปัญหาระดับพื้นที่
นอกจากนี้ที่ประชุมยังได้เสนอร่าง “โครงการขับเคลื่อนเกษตรกรรมยั่งยืนเพื่อยกระดับเศรษฐกิจฐานรากด้วยพลังประชารัฐ” โดยมีวัตถุประสงค์เพื่อพัฒนาองค์ความรู้เกษตรกรรมยั่งยืนให้เกษตรกรสามารถพึ่งพาตนเองได้ในระยะยาว และเพื่อส่งเสริมให้เกิดพื้นที่เกษตรกรรมยั่งยืนเพิ่มขึ้นทั่วประเทศ โดยต้องมีพื้นที่เกษตรกรรมยั่งยืนไม่น้อยกว่า 5 ล้านไร่ (4 ปี)
กลุ่มโฆษกและวิเคราะห์ข่าว กองเกษตรสารนิเทศ
สํานักงานปลัดกระทรวงเกษตรและสหกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai
รัฐบาลไทย-ข่าวทำเนียบรัฐบาล-ครม. ไฟเขียว โครงการภายใต้แผนการผลิตและการตลาดข้าวครบวงจร ปี 2560/61
วันพุธที่ 12 เมษายน 2560
ครม. ไฟเขียว โครงการภายใต้แผนการผลิตและการตลาดข้าวครบวงจร ปี 2560/61
ครม. ไฟเขียว โครงการภายใต้แผนการผลิตและการตลาดข้าวครบวงจร ปี 2560/61  หนุนยกระดับคุณภาพเมล็ดพันธุ์ข้าว เพื่อผลผลิตข้าวที่มีคุณภาพดีมีตลาดรองรับ
พลเอก ฉัตรชัย สาริกัลยะ รัฐมนตรีว่าการกระทรวงเกษตรและสหกรณ์ เปิดเผยว่า ที่ประชุมคณะรัฐมนตรี (ครม.) มีมติเห็นชอบโครงการภายใต้แผนการผลิตและการตลาดข้าวครบวงจร ปี 2560/61 รวม 3 โครงการ โดยเป็นโครงการระยะ 5 ปี ตั้งแต่ปี 2560-2564 เป็นเงินงบประมาณทั้งสิ้น 25,871 ล้านบาท โดยในปี 2560 จะมีการใช้งบกลาง 1,087 ล้านบาท เพื่อให้ดําเนินการเป็นไปอย่างรวดเร็วโดยมีพื้นที่เป้าหมาย 20.68 ล้านไร่ เกษตรกร 1,630,670 ราย ทั้งนี้ ใน 3 โครงการ ประกอบด้วย 1.โครงการส่งเสริมการใช้เมล็ดพันธุ์ข้าวหอมมะลิคุณภาพดี ปี 2560 โดยมีกลุ่มเป้าหมายเป็นเกษตรกรในพื้นที่ 21 จังหวัด ซึ่งเป็นเกษตรที่ไม่ได้เข้าร่วมโครงการระบบส่งเสริมการเกษตรแบบแปลงใหญ่ (ไม่สามารถเข้าถึงแหล่งผลิตเมล็ดพันธุ์) ส่งเสริมให้เกษตรกรใช้เมล็ดพันธุ์ข้าวคุณภาพดีจากแหล่งผลิตเมล็ดพันธุ์ที่เชื่อถือได้ โดยสนับสนุนเมล็ดพันธุ์ข้าวหอมมะลิราคาถูกให้แก่เกษตรกรที่เข้าร่วมโครงการ 60,000 ครัวเรือน รวมเมล็ดพันธุ์ข้าว 4,500,000 กิโลกรัม อัตราการช่วยเหลือครัวเรือนละไม่เกิน 5 ไร่ ไร่ละ 15 กิโลกรัม โดยมีระยะเวลาดําเนินการ 1 ปี ตั้งแต่เดือน มี.ค.- ต.ค.60) วงเงินรวม 57 ล้านบาท
2. โครงการระบบส่งเสริมการเกษตรแบบแปลงใหญ่ (นาแปลงใหญ่หลักเกณฑ์ใหม่) ปี 2560-2564 โดยต้องการสนับสนุนให้เกษตรกรมีการรวมตัวกันเพื่อการผลิตและจําหน่ายโดยมีตลาดรองรับที่แน่นอน และสามารถลดต้นทุน โดยมีเป้าหมาย 18,800 กลุ่ม พื้นที่ 19.375 ล้านไร่ ใช้งบประมาณ 16,117.62 ล้านบาท โดยมีการส่งเสริมด้านการพัฒนาการผลิตข้าว เพื่อลดต้นทุนการผลิตและเพิ่มผลผลิต สนับสนุนเมล็ดพันธุ์ข้าวและเครื่องจักรกลการเกษตร โดยมีการถ่ายทอดความรู้อย่างต่อเนื่อง ตลอดจนการตรวจรับรองตรวจคุณภาพ GAP แบบกลุ่ม พร้อมทั้งส่งเสริมการบริหารจัดการ โดยการจัดจ้างผู้จัดการแปลงมืออาชีพเพื่อบริหารจัดการกลุ่ม พัฒนาด้านการตลาดเพื่อส่งเสริมการขายผลผลิตข้าว โดยให้มีการจัดทําแผนการผลิตข้าวให้สอดคล้องกับความต้องการการซื้อข้าว มีการจัดเวทีเชื่อมโยงกับผู้ประกอบการเพื่อสร้างข้อตกลงด้านการตลาดข้าว ตลอดทั้งสร้างความร่วมมือระหว่างหน่วยงานภาครัฐหลายๆ ส่วน เช่น กระทรวงเกษตรและสหกรณ์ และกระทรวงพาณิชย์
3. โครงการส่งเสริมการผลิตข้าวอินทรีย์ ปี 2560-2564 โดยตั้งเป้าหมายให้มีการจัดการพื้นที่ปลูกข้าวอินทรีย์ 1 ล้านไร่ ภายใน 5 ปี โดย สนับสนุนให้เกษตรกรมีการรวมกลุ่มเพื่อผลิตข้าวอินทรีย์ในพื้นที่ที่มีศักยภาพในการบริหารจัดการให้เป็นนาอินทรีย์ได้ โดยมีพื้นที่รวมกันตั้งแต่ 100 ไร่ขึ้นไป สนับสนุนเงินอุดหนุนให้เกษตรกร เพื่อชดเชยปริมาณผลผลิตที่ลดลงจากการทํานาอินทรีย์ในช่วงแรก และให้เงินสนับสนุนเกษตรกรอย่างต่อเนื่อง เพื่อให้เกษตรกรมุ่งมั่นที่จะปรับเปลี่ยนให้ผ่านเกณฑ์การตรวจสอบโดยผู้ที่ผ่านเกณฑ์จะได้รับเงินสนับสนุนเพิ่มขึ้นในปีที่ 2 และ 3 จนได้รับรองมาตรฐานเกษตรอินทรีย์ ใช้งบประมาณทั้งสิ้น 9,696 ล้านบาท ประกอบด้วย งบอุดหนุนให้เกษตรกร รายละไม่เกิน 15 ไร่ ระยะเวลา 3 ปี วงเงิน 9,000 ล้านบาท และงบดําเนินการ วงเงิน 697 ล้านบาท
กลุ่มโฆษกและวิเคราะห์ข่าว กองเกษตรสารนิเทศ
สํานักงานปลัดกระทรวงเกษตรและสกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai
รัฐบาลไทย-ข่าวทำเนียบรัฐบาล-นายพิชิต อัคราทิตย์ รัฐมนตรีช่วยว่าการกระทรวงคมนาคม เป็นประธานในพิธีปล่อยเรือลงน้ำ โครงการต่อเรือตรวจการณ์ขนาดความยาวไม่น้อยกว่า 70 ฟุต ของกรมเจ้าท่า
วันจันทร์ที่ 25 กันยายน 2560
นายพิชิต อัคราทิตย์ รัฐมนตรีช่วยว่าการกระทรวงคมนาคม เป็นประธานในพิธีปล่อยเรือลงน้ํา โครงการต่อเรือตรวจการณ์ขนาดความยาวไม่น้อยกว่า 70 ฟุต ของกรมเจ้าท่า
นายพิชิต อัคราทิตย์ รัฐมนตรีช่วยว่าการกระทรวงคมนาคม เป็นประธานในพิธีปล่อยเรือลงน้ํา โครงการต่อเรือตรวจการณ์ขนาดความยาวไม่น้อยกว่า 70 ฟุต ของกรมเจ้าท่า ในวันที่ 23 กันยายน 2560
โดยมี นางธิดา พรภาวนา ภริยารัฐมนตรีช่วยว่าการกระทรวงคมนาคม เป็นผู้ประกอบพิธีปล่อยเรือตรวจการณ์ 701 ลงน้ํา และมีนายศรศักดิ์ แสนสมบัติ อธิบดีกรมเจ้าท่า นายวิรัตน์ ชนะสิทธิ์ กรรมการผู้จัดการ บริษัท อิตัลไทย มารีน จํากัด ผู้บริหารกรมเจ้าท่า และเจ้าหน้าที่ของบริษัท อิตัลไทย มารีน จํากัด ร่วมให้การต้อนรับ ณ อู่ต่อเรือ บริษัท อิตัลไทย มารีน จํากัด จังหวัดสมุทราปราการ
นายพิชิต อัคราทิตย์ กล่าวว่า กระทรวงคมนาคมเห็นความสําคัญในภารกิจของกรมเจ้าท่า (จท.) ซึ่งดูแลความปลอดภัยในการขนส่งทางน้ํา ป้องกันมลภาวะ และปกป้องสิ่งแวดล้อมทางน้ํา ค้นหาและช่วยเหลือผู้ประสบภัยทางน้ํา รวมทั้งร่วมปฏิบัติงานดูแลความมั่นคงและผลประโยชน์แห่งชาติทางทะเล กระทรวงฯ จึงให้การสนับสุนการต่อเรือตรวจการณ์ทางทะเล เพื่อเพิ่มขีดความสามารถและศักยภาพในการปฏิบัติงานตามภารกิจของ จท. โดยเรือตรวจการณ์ จท. 701 จะปฏิบัติงานในพื้นที่เกาะสมุย เกาะพะงัน จังหวัดสุราษฎร์ธานี ซึ่งเป็นพื้นที่ท่องเที่ยวทางทะเลที่สําคัญของประเทศไทย อันจะสร้างความเชื่อมั่นให้แก่นักท่องเที่ยว ประชาชนที่สัญจรทางน้ํา และจะส่งผลดีต่อเศรษฐกิจการท่องเที่ยวของประเทศในภาพรวม โดยกระทรวงฯ จะให้การสนับสนุนการต่อเรือเพิ่มเติมให้ครอบคลุมพื้นที่ทางทะเลทั้งในฝั่งอ่าวไทยและฝั่งอันดามันต่อไป
นายศรศักดิ์ แสนสมบัติ กล่าวเพิ่มเติมว่า จท. ได้ว่าจ้างบริษัท อิตัลไทย มารีน จํากัด ต่อเรือตรวจการณ์ขนาดความยาวไม่น้อยกว่า 70 ฟุต จํานวน 1 ลํา โดยลงนามในสัญญาจ้างต่อเรือ เมื่อวันที่ 15 สิงหาคม 2559 เพื่อรองรับภารกิจตรวจตราและดูแลความปลอดภัยในการเดินเรือโดยสาร เรือประมง เรือขนส่งสินค้า การปฏิบัติการขจัดคราบน้ํามันรั่วไหลลงสู่ทะเล ตลอดจนปฏิบัติการร่วมค้นหาและช่วยเหลือผู้ประสบภัยทางทะเล และสนับสนุนการตรวจตราการทําประมงผิดกฎหมาย ขาดการรายงาน และไร้การควบคุม (IUU FISHING) และการตรวจตรา ปราบปรามการค้ามนุษย์ ให้การสนับสนุนการปฏิบัติงานเพื่อรักษาความมั่นคง และผลประโยชน์ของชาติทางทะเลในพื้นที่เกาะสมุย เกาะพะงัน จังหวัดสุราษฎร์ธานี โดยเรือตรวจการณ์ จท. 701 มีคุณลักษณะตัวเรือและเก๋งเรือสร้างด้วยอลูมิเนียมอัลลอยด์ มีการทรงตัวดี มั่นคง และปลอดภัยสูง มีศักภาพตามมาตรฐานของสมาคมจัดชั้นเรือ ซึ่งตัวเรือมีความยาวตลอดลํา 21.59 เมตร ความกว้าง 5.33 เมตร กินน้ําลึก 1.12 เมตร ความเร็วสูงสุดไม่ต่ํากว่า 25 นอต รัศมีปฏิบัติการ 350 ไมล์ทะเล และมีเจ้าหน้าที่ประจําเรือและเจ้าหน้าที่ปฏิบัติงาน จํานวน 10 นาย
รัฐบาลไทย-ข่าวทำเนียบรัฐบาล-กระทรวงมหาดไทยเผยความคืบหน้าโครงการหมู่บ้าน/ชุมชนละ 2 แสนบาท
วันศุกร์ที่ 22 มิถุนายน 2561
กระทรวงมหาดไทยเผยความคืบหน้าโครงการหมู่บ้าน/ชุมชนละ 2 แสนบาท
กระทรวงมหาดไทยเผยความคืบหน้าโครงการหมู่บ้าน/ชุมชนละ 2 แสนบาท
เมื่อวันที่ 21 มิ.ย. 61 ที่กระทรวงมหาดไทย นายนิสิต จันทร์สมวงศ์ รองปลัดกระทรวงมหาดไทย ในฐานะโฆษกกระทรวงมหาดไทย เปิดเผยว่า ตามที่กระทรวงมหาดไทย ในฐานะฝ่ายเลขานุการคณะกรรมการอํานวยการขับเคลื่อนการพัฒนาประเทศตามโครงการไทยนิยม ยั่งยืน ได้รับรายงานความคืบหน้าโครงการพัฒนาคุณภาพชีวิตเพื่อขับเคลื่อนเศรษฐกิจฐานรากในพื้นที่ตามโครงการไทยนิยมยั่งยืน (หมู่บ้าน/ชุมชนละ 2 แสนบาท) ดําเนินการโดย กรมการปกครอง ดังนี้
โครงการฯ มีพื้นที่เป้าหมาย จํานวน 82,233 หมู่บ้าน/ชุมชน มีหมู่บ้าน/ชุมชนเสนอโครงการ 91,335 โครงการ วงเงินงบประมาณ 16,095,270,043 บาท ซึ่งในจํานวนนี้เป็นหมู่บ้าน/ชุมชนที่อยู่ในความรับผิดชอบของกรมการปกครอง จํานวน 80,176 หมู่บ้าน/ชุมชน และเป็นชุมชนในความรับผิดชอบของกรุงเทพมหานคร จํานวน 2,057 ชุมชน
ในขณะนี้ คณะกรรมการบริหารงานอําเภอแบบบูรณาการ/คณะกรรมการ กรุงเทพมหานคร อนุมัติโครงการฯ แล้ว 79,717 หมู่บ้าน/ชุมชน รวม 90,225 โครงการ งบประมาณ 15,826,910,566 บาท โดยผู้ว่าราชการจังหวัด/ปลัดกรุงเทพมหานคร เห็นชอบแผนแล้ว 74,069 หมู่บ้าน/ชุมชน 83,329 โครงการ งบประมาณ 14,795,068,978 บาท และกองจัดทํางบประมาณเขตพื้นที่ (CBO) ให้ความเห็นชอบแล้ว 10,063 หมู่บ้าน/ชุมชน 11,160 โครงการ งบประมาณ 2,010,684,200 บาท ซึ่งขณะนี้กําลังทยอยโอนเงินลงหมู่บ้าน/ชุมชนเพื่อดําเนินโครงการต่อไป
โฆษกกระทรวงมหาดไทย กล่าวเพิ่มเติมว่า หลังจากหมู่บ้าน/ชุมชนได้รับงบประมาณแล้ว หมู่บ้าน/ชุมชนจะเป็นผู้ดําเนินการโครงการเองทั้งกระบวนการ ตั้งแต่การจัดซื้อจัดจ้าง การตรวจรับงานพัสดุ ตลอดจนการเบิกจ่ายเงินโครงการ โดยจะมีคณะผู้รับผิดชอบการจัดซื้อจัดจ้าง การตรวจรับพัสดุ การเบิกจ่ายเงิน และจัดทําบัญชี ซึ่งเป็นประชาชนในหมู่บ้าน/ชุมชนที่ได้รับความเห็นชอบจากที่ประชุมประชาคม ทั้งนี้ การดําเนินโครงการทั้งหมดจะเสร็จสิ้นภายในเดือนกันยายน 2561
รัฐบาลไทย-ข่าวทำเนียบรัฐบาล-กระทรวงมหาดไทยชี้แจง กรณีข่าวการสละสิทธิ์ของผู้ประกอบการตลาดประชารัฐ
วันพุธที่ 14 กุมภาพันธ์ 2561
กระทรวงมหาดไทยชี้แจง กรณีข่าวการสละสิทธิ์ของผู้ประกอบการตลาดประชารัฐ
กระทรวงมหาดไทยชี้แจง กรณีข่าวการสละสิทธิ์ของผู้ประกอบการตลาดประชารัฐ
วันที่ 12 กุมภาพันธ์ 2561 นายนิสิต จันทร์สมวงศ์ รองปลัดกระทรวงมหาดไทย ในฐานะโฆษกกระทรวงมหาดไทย ชี้แจงกรณีผู้จัดการออนไลน์และแฟนเพจไขลานความคิด เสนอข่าวการสละสิทธิ์ของผู้ประกอบการตลาดประชารัฐ 4,982 ราย โดยจากกรณีดังกล่าว กระทรวงมหาดไทย ขอชี้แจงว่าการสละสิทธิ์ของผู้ประกอบการ จํานวน 4,982 ราย เป็นการสละสิทธิ์ภายหลังจากการจัดสรรพื้นที่ให้ผู้ประกอบการแล้ว โดยมีสาเหตุหลัก ๆ ดังนี้
1. ผู้ประกอบการบางส่วนมีสินค้าแต่ไม่เพียงพอต่อการจัดจําหน่ายอย่างต่อเนื่อง
2. ผู้ประกอบการลงทะเบียนเพื่อเป็นการจองสิทธิ์ไว้โดยที่ยังไม่มีสินค้าที่จะจัดจําหน่ายหรือจับจองไว้เพื่อนําพื้นที่จําหน่ายสินค้าไปให้บุคคลอื่นเช่าช่วงต่อ
3. ผู้ประกอบการบางรายคุณสมบัติไม่ตรงตามเงื่อนไขของตลาด
4. ผู้ประกอบการไม่สะดวกมาจําหน่ายสินค้าในเวลาที่กําหนดให้ บางรายที่อยู่อาศัยของผู้ประกอบการกับตลาดห่างไกลกัน ทําให้ไม่สะดวกที่จะเดินทางมาค้าขาย
5. ผู้ประกอบการมีสถานที่ค้าขายประจําอยู่แล้วแต่ลงทะเบียนเพื่อจองสิทธิ์พื้นที่เพิ่มเติมไว้ โดยสถานที่ที่รัฐจัดสรรให้ในตลาดประชารัฐมีเวลาจําหน่ายที่ตรงกับเวลาค้าขายเดิมอยู่แล้ว
6. ตลาดที่ผู้ประกอบการสนใจถูกจัดสรรให้ผู้ลงทะเบียนอื่นหมดแล้ว และเมื่อเจ้าของตลาด จะจัดสรรพื้นที่ในตลาดอื่นที่ยังมีพื้นที่ พบว่าผู้ประกอบการไม่สะดวกในการไปจําหน่ายในตลาดอื่นที่จังหวัดจัดสรร ให้ใหม่เพราะทําให้มีค่าต้นทุนในการเดินทางมากขึ้นจึงได้สละสิทธิ์
ทั้งนี้ ในการสละสิทธิ์ เป็นไปด้วยความสมัครใจของผู้ลงทะเบียน โดยจังหวัดได้มีความพยายามในการประสานงานและจัดสรรพื้นที่ใหม่ให้กับผู้ประกอบการตามความประสงค์อย่างเหมาะสมแล้ว
ในส่วนของผู้ประกอบการที่รอการจัดสรรพื้นที่ตลาดเพื่อจําหน่ายสินค้า ได้มีการจัดตั้ง "คลินิกผู้ประกอบการตลาดประชารัฐ" โดยสัมภาษณ์ผู้ประกอบการที่ประสงค์จะจําหน่ายสินค้าอย่างแท้จริง นํามาพัฒนาศักยภาพการสรรหาสินค้าเพื่อค้าขายและการตลาด เพื่อสร้างให้เป็นผู้ประกอบการที่สามารถค้าขายได้อย่างยั่งยืนและหาเลี้ยงชีพได้ด้วยตนเองต่อไป
ทั้งนี้ กระทรวงมหาดไทย ขอเรียนว่าการดําเนินโครงการตลาดประชารัฐ มีวัตถุประสงค์เพื่อให้เกษตรกรผู้มีรายได้น้อย และผู้ที่ได้รับความเดือดร้อนจากการไม่มีสถานที่ค้าขายให้มีพื้นที่ค้าขาย และส่งเสริมศักยภาพผู้ประกอบการให้สามารถค้าขายได้อย่างยั่งยืน เป็นการลดความเหลื่อมล้ํา สร้างโอกาส สร้างรายได้ เพื่อขับเคลื่อนเศรษฐกิจฐานรากให้มั่นคง มั่งคั่ง และยั่งยืน
-----------------------
รัฐบาลไทย-ข่าวทำเนียบรัฐบาล-ก.แรงงาน ผนึกกำลังประชารัฐ สร้างอาชีพผู้ต้องขัง คืนคนดีสู่สังคม
วันจันทร์ที่ 26 มีนาคม 2561
ก.แรงงาน ผนึกกําลังประชารัฐ สร้างอาชีพผู้ต้องขัง คืนคนดีสู่สังคม
รมว.แรงงาน ร่วมเป็นเกียรติในพิธีลงนามบันทึกข้อตกลงว่าด้วยการประสานความร่วมมือโครงการประชารัฐ ร่วมสร้างงาน สร้างอาชีพผู้ต้องขัง ระหว่างกรมการจัดหางาน กรมพัฒนาฝีมือแรงงาน กรมราชราชทัณฑ์ สภาอุตสาหกรรมแห่งประเทศไทย และสภาหอการค้าแห่งประเทศไทย
วันที่ 26 มีนาคม 2561 เวลา 11.00 น. พล.ต.อ. อดุลย์ แสงสิงแก้ว รัฐมนตรีว่าการกระทรวงแรงงาน พลอากาศเอก ประจิน จั่นตอง รัฐมนตรีว่าการกระทรวงยุติธรรม พร้อมด้วยนายจรินทร์ จักกะพาก ปลัดกระทรวงแรงงาน และคณะผู้บริหารกระทรวงแรงงาน ร่วมเป็นเกียรติในพิธีลงนามบันทึกข้อตกลงว่าด้วยการประสานความร่วมมือโครงการประชารัฐ ร่วมสร้างงาน สร้างอาชีพผู้ต้องขัง ระหว่างกรมการจัดหางาน กรมพัฒนาฝีมือแรงงาน กรมราชราชทัณฑ์ สภาอุตสาหกรรมแห่งประเทศไทย และสภาหอการค้าแห่งประเทศไทย ณ ทัณฑสถานบําบัดพิเศษ จังหวัดปทุมธานี โดย พล.ต.อ. อดุลย์ฯ กล่าวว่า ภารกิจของกระทรวงแรงงานมีหน้าที่ในการบริหารกําลังแรงงานให้มีความพร้อมในการทํางาน เพื่อให้แรงงานมีทักษะฝีมือ มีศักยภาพ มีความรู้ความสามารถตรงตามความต้องการของตลาดแรงงาน และรองรับ Thailand 4.0 ซึ่งถือเป็นปัจจัยสําคัญในการขับเคลื่อนเศรษฐกิจของประเทศ ให้มีความมั่นคง มั่งคั่ง ยั่งยืน การดําเนินงานในครั้งนี้ เป็นการทํางานในรูปแบบประชารัฐ สอดคล้องกับนโยบายของรัฐบาล จากความร่วมมือระหว่างหน่วยงานภาครัฐ ได้แก่ กรมการจัดหางาน กรมพัฒนาฝีมือแรงงาน และกรมราชทัณฑ์ ร่วมกับภาคเอกชน ได้แก่ สภาอุตสาหกรรมแห่งประเทศไทยและสภาหอการค้าแห่งประเทศไทย ที่มีวัตถุประสงค์เพื่อสร้างโอกาสและคุณภาพชีวิตที่ดีให้แก่ผู้ต้องขัง โดยผ่านกระบวนการฝึกอบรมวิชาชีพ จริยธรรม ให้โอกาสผู้กระทําผิดได้ปรับปรุงตนเอง สามารถประกอบอาชีพอิสระ เพื่อหารายได้เลี้ยงดูตนเองและครอบครัวภายหลังจากพ้นโทษ และแก้ไขปัญหาการขาดแคลนแรงงานในบางสาขาอาชีพ อันเป็นกลไกสําคัญในการขับเคลื่อนเศรษฐกิจของประเทศ รวมทั้งส่งเสริมคนดีคืนสู่สังคม
“โครงการนี้มีเป้าหมายการดําเนินงานกับผู้ต้องขัง จํานวน 37,000 คน แบ่งเป็น 2 กลุ่ม ได้แก่ กลุ่มแรก ซึ่งเป็นนักโทษชั้นดี จํานวน 27,000 คน จะเตรียมความพร้อมด้านอาชีพก่อนพ้นโทษตามความต้องการของผู้ต้องขัง เพื่อเพิ่มเติมความรู้ รวมทั้งทดสอบมาตรฐานฝีมือแรงงาน โดยกรมพัฒนาฝีมือแรงงาน ซึ่งกรมราชทัณฑ์จะจัดทําฐานข้อมูลผู้ต้องขัง อํานวยความสะดวกด้านสถานที่ฝึกอบรมและปฏิบัติงาน กําหนดขั้นตอนการดําเนินการรับชิ้นงานไปผลิตในเรือนจํา เพื่อจัดจําหน่ายและสร้างรายได้แก่ผู้ต้องขัง รวมถึงส่งผู้ต้องขังไปฝึกทักษะในสถานประกอบการ สภาอุตสาหกรรมแห่งประเทศไทย และสภาหอการค้าแห่งประเทศไทย จะทําหน้าที่ประสานงานกับสถานประกอบการ/นายจ้าง ให้มาเข้าร่วมโครงการฯ กลุ่มที่สอง เป็นกลุ่มผู้ใกล้พ้นโทษ จํานวน 10,000 คน โดยจะสํารวจความต้องการและคัดแยกผู้ที่ต้องการทํางานในสถานประกอบการและต้องการประกอบอาชีพอิสระ โดยกรมการจัดหางานจะบริการจัดหางานและส่งเสริมการประกอบชีพอิสระ จากนั้นจะมีการติดตามประเมินผลเป็นระยะ” พล.ต.อ. อดุลย์ฯ กล่าวในท้ายที่สุด
---------------------------------------
รัฐบาลไทย-ข่าวทำเนียบรัฐบาล-รมว.พม. มอบรางวัลข้าราชการ พม. ผู้ซึ่งได้รับการคัดเลือกจาก ปปช. ให้เป็นผู้ประพฤติปฏิบัติตนชอบด้วยความซื่อสัตย์สุจริต ประจำปี 2560
วันพฤหัสบดีที่ 16 พฤศจิกายน 2560
รมว.พม. มอบรางวัลข้าราชการ พม. ผู้ซึ่งได้รับการคัดเลือกจาก ปปช. ให้เป็นผู้ประพฤติปฏิบัติตนชอบด้วยความซื่อสัตย์สุจริต ประจําปี 2560
รมว.พม. มอบรางวัลข้าราชการ พม. ผู้ซึ่งได้รับการคัดเลือกจาก ปปช. ให้เป็นผู้ประพฤติปฏิบัติตนชอบด้วยความซื่อสัตย์สุจริต ประจําปี 2560
วันนี้ (16 พ.ย. 60) เวลา 09.00 น. ณ ห้องรับรองชั้น 9 กระทรวงการพัฒนาสังคมและความมั่นคงของมนุษย์ (พม.) สะพานขาว กรุงเทพฯ นายณรงค์ คงคํา โฆษกกระทรวงการพัฒนาสังคมและความมั่นคงของมนุษย์ เปิดเผยว่าพลตํารวจเอก อดุลย์ แสงสิงแก้ว รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)ได้มอบรางวัลบุคคลต้นแบบและแสดงความยินดีแก่ นางสาวรุ่งฤดี ต้นแก้ว เจ้าพนักงานพัฒนาสังคมชํานาญงาน บุคลากรในสังกัดศูนย์เรียนรู้การพัฒนาสตรีและครอบครัวเฉลิมพระเกียรติ 72 พรรษา บรมราชินีนาถ จังหวัดลําพูน กรมกิจการสตรีและสถาบันครอบครัว (สค.) กระทรวง พม. ผู้ซึ่งได้รับการคัดเลือกจากสํานักงาน ปปช. ยกย่องให้เป็นผู้ประพฤติปฏิบัติตนชอบด้วยความซื่อสัตย์สุจริต ประจําปี 2560 รับรางวัล NACC Award 2017 เนื่องในวันสถาปนาสํานักงาน ปปช. ครบรอบ 18 ปี ในวันที่ 17 พฤศจิกายน 2560 นี้
พลตํารวจเอก อดุลย์กล่าวว่า บุคลากรขององค์กรถือว่ามีความสําคัญ และสามารถนําองค์กรไปสู่เป้าหมายได้อย่างมั่นใจ โดยเฉพาะบุคลากรที่มีคุณภาพ องค์กรยิ่งต้องให้ความสําคัญ และรักษาไว้ให้อยู่ในองค์กรตลอดไปดังเช่น นางสาวรุ่งฤดี ต้นแก้ว ผู้ได้รับคัดเลือกจากสํานักงาน ปปช. ยกย่องให้เป็นผู้ประพฤติปฏิบัติตนชอบด้วยความซื่อสัตย์สุจริต ประจําปี 2560 ซึ่งปฎิบัติงานด้วยการยึดมั่นถือมั่นในความซื่อสัตย์สุจริตอย่างมั่นคง ไม่อ่อนไหวต่อสิ่งยั่วยุหรือแรงกดดันใดๆ อันก่อให้เกิดการกระทําการทุจริตหรือประพฤติมิชอบ และมีพฤติกรรมที่แสดงออกถึงความซื่อสัตย์สุจริต ยึดถือกฎระเบียบแบบแผนอย่างเคร่งครัดมาโดยตลอด อีกทั้งยังเป็นผู้ที่มีความเอื้อเฟื้อเผื่อแผ่ สมถะ ไม่ฟุ่มเฟือย รู้จักพึ่งพาตนเอง รักษาความลับของทางราชการ ใฝ่เรียนรู้ ศึกษาค้นคว้าเกี่ยวกับงานที่ได้รับผิดชอบ โดยคํานึงถึงผลประโยชน์ของประชาชนผู้รับบริการและประเทศชาติเป็นหลัก
พลตํารวจเอก อดุลย์กล่าวต่ออีกว่า กระทรวง พม. มีนโยบายบริหารการพัฒนา (Administration based) 5 ด้าน ได้แก่ ด้านการพัฒนาบุคลากรสู่มืออาชีพ ด้านการพัฒนาองค์กรตามหลักธรรมาภิบาลสู่มาตรฐานสากลด้านการพัฒนาระบบและกระบวนการทํางานให้เกิดประสิทธิผล ด้านการพัฒนาและขับเคลื่อนกฎหมาย ด้านสังคม สู่การปฏิบัติ และด้านการจัดสวัสดิการสําหรับบุคลากร ซึ่งจะเห็นได้ว่าการพัฒนาบุคลากรถือเป็นลําดับแรกที่มีความสําคัญมากที่สุดที่จะสามารถขับเคลื่อนภารกิจขององค์กรไปสู่เป้าหมายของประเทศได้ และนางสาวรุ่งฤดี ถือเป็นบุคลากรคุณภาพที่สร้างความภาคภูมิใจให้ พม. และถือเป็นบุคคลต้นแบบที่ควรค่าแก่การยกย่องเป็นแบบอย่างขององค์กรเป็นอย่างยิ่ง
"ทั้งนี้ ตนขอชื่นชมและขอบคุณที่มุ่งมั่น ยืนหยัดปฏิบัติหน้าที่ที่ได้รับมอบหมายด้วยความถูกต้อง ซื่อสัตย์ โปร่งใส สร้างความภาคภูมิใจให้แก่ตนเอง ครอบครัว และองค์กร ซึ่งรางวัลนี้เป็นรางวัลที่ได้มายากมาก แต่ที่ยากกว่าคือการรักษาความดีเอาไว้ และตั้งใจปฏิบัติงานอย่างเต็มที่ต่อไป”พลตํารวจเอก อดุลย์กล่าวในตอนท้าย
รัฐบาลไทย-ข่าวทำเนียบรัฐบาล-การประชุมคณะกรรมการกำกับและบริหารโครงการผลิตหน้ากากผ้าเพื่อลดปัญหาการขาดแคลนหน้ากากอนามัย และป้องกันการระบาดของโรคติดเชื้อไวรัสโคโรนา 2019 (COVID19) [กระทรวงอุตสาหกรรม]
วันศุกร์ที่ 27 มีนาคม 2563
การประชุมคณะกรรมการกํากับและบริหารโครงการผลิตหน้ากากผ้าเพื่อลดปัญหาการขาดแคลนหน้ากากอนามัย และป้องกันการระบาดของโรคติดเชื้อไวรัสโคโรนา 2019 (COVID19) [กระทรวงอุตสาหกรรม]
นางวรวรรณ ชิตอรุณ รองปลัดกระทรวงอุตสาหกรรม เป็นประธานในการประชุมคณะกรรมการกํากับและบริหารโครงการผลิตหน้ากากผ้าเพื่อลดปัญหาการขาดแคลนหน้ากากอนามัย และป้องกันการระบาดของโรคติดเชื้อไวรัสโคโรนา 2019 (COVID19) แก่ประชาชน
วันนี้ (27 มีนาคม 2563) นางวรวรรณ ชิตอรุณ รองปลัดกระทรวงอุตสาหกรรม เป็นประธานในการประชุมคณะกรรมการกํากับและบริหารโครงการผลิตหน้ากากผ้าเพื่อลดปัญหาการขาดแคลนหน้ากากอนามัย และป้องกันการระบาดของโรคติดเชื้อไวรัสโคโรนา 2019 (COVID19) แก่ประชาชน โดยมีนายเดชา จาตุธนานันท์ ผู้ตรวจราชการกระทรวงอุตสาหกรรม และผู้บริหารกระทรวงอุตสาหกรรม เข้าร่วมประชุมฯ ณ ห้องประชุมชุณหะวัณ ชั้น 3 สํานักงานปลัดกระทรวงอุตสาหกรรม ทั้งนี้ ที่ประชุมฯ ได้หารือเกี่ยวกับแนวทางการจัดทําหน้ากากผ้าเพื่อแจกจ่ายให้แก่ประชาชน โดยมีหน่วยงานร่วมดําเนินการ อาทิ สภาอุตสาหกรรมแห่งประเทศไทย กลุ่มผู้ประกอบการอุตสาหกรรมสิ่งทอ ธนาคารกรุงไทย บริษัท ไปรษณีย์ไทย จํากัด
รัฐบาลไทย-ข่าวทำเนียบรัฐบาล-คลังมอบโล่และประกาศเกียรติคุณ “ผู้ประพฤติปฏิบัติตนชอบด้วยความซื่อสัตย์สุจริต” ให้กำลังใจบุคลากรในสังกัด
วันพุธที่ 20 กันยายน 2560
คลังมอบโล่และประกาศเกียรติคุณ “ผู้ประพฤติปฏิบัติตนชอบด้วยความซื่อสัตย์สุจริต” ให้กําลังใจบุคลากรในสังกัด
ก.คลังเล็งเห็นความสําคัญของการให้กําลังใจบุคลากรที่ประพฤติปฏิบัติตนด้วยความดีและส่งเสริมให้บุคลากรในสังกัดที่มีความซื่อสัตย์สุจริตได้รับการยกย่อง จึงได้จัดโครงการพิธีมอบโล่และประกาศเกียรติคุณ “ผู้ประพฤติปฏิบัติตนชอบด้วยความซื่อสัตย์สุจริต”
นายจักรกฤศฏิ์ พาราพันธกุล รองปลัดกระทรวงการคลัง เปิดเผยว่า กระทรวงการคลังเล็งเห็นความสําคัญของการให้กําลังใจบุคลากรที่ประพฤติปฏิบัติตนด้วยความดีและส่งเสริมให้บุคลากรในสังกัดที่มีความซื่อสัตย์สุจริตได้รับการยกย่อง จึงได้จัดโครงการพิธีมอบโล่และประกาศเกียรติคุณ “ผู้ประพฤติปฏิบัติตนชอบด้วยความซื่อสัตย์สุจริต” ประจําปีงบประมาณ พ.ศ.2560 ขึ้น
“เป้าหมายของกระทรวงการคลัง คือ การส่งเสริมให้บุคลากรในสังกัดยึดถือเอาความซื่อสัตย์สุจริตเป็นแนวทางสําคัญในการปฏิบัติราชการ เนื่องจากงานของภาครัฐเป็นงานที่เกี่ยวข้องกับประชาชนจํานวนมาก บุคลากรของทางราชการเสมือนมีอํานาจอยู่ในมือ ได้รับมอบหมายจากสาธารณชนให้ทําการแทนในเรื่องใดเรื่องหนึ่ง ดังนั้น จึงจําเป็นต้องยึดถือความเที่ยงตรงและความซื่อสัตย์สุจริตเป็นที่ตั้ง ประการต่อมาเพื่อสนับสนุนให้บุคลากรมีความกล้าในการยืนหยัดต่อสู้เพื่อปกป้องความซื่อสัตย์สุจริต และประการสุดท้าย คือ เรามุ่งหวังให้โครงการดังกล่าวมีส่วนกระตุ้นให้บุคลากรในสังกัดเกิดความเพียรโดยเพียรที่จะทําความดี ภายใต้หัวใจสําคัญของการปฏิบัติงานด้วยความซื่อสัตย์สุจริต”
สําหรับในปี งบประมาณ พ.ศ.2560 นั้น มีบุคลากรของกระทรวงการคลังที่ได้รับรางวัลโล่และประกาศเกียรติคุณ “ผู้ประพฤติปฏิบัติตนชอบด้วยความซื่อสัตย์สุจริต” จํานวน 9 ราย โดยมอบโล่และประกาศเกียรติคุณแก่ผู้ที่ได้รับคัดเลือกจาก สํานักงาน ป.ป.ช. จํานวน 2 ราย คือ
1. นางอาภรณ์ เมฆโสภณ นักวิชาการสรรพากรชํานาญการพิเศษ กรมสรรพากร
2. นายวนา พรนราดล ผู้อํานวยการศูนย์เทคโนโลยีสารสนเทศและการสื่อสาร สํานักงานปลัดกระทรวงการคลัง
และมอบเกียรติบัตรแก่บุคคลผู้ประพฤติปฏิบัติตนชอบด้วยความซื่อสัตย์สุจริต จํานวน 7 ราย ดังนี้
1. นางสาวกชพร รักอยู่ นักบัญชีชํานาญการพิเศษ กรมบัญชีกลาง
2. นางสาวประภัสสร รัตนวิเชียร นักวิชาการศุลกากรปฏิบัติการ กรมศุลกากร
3. นางสาวกัญระพีร์ ศรีติพันธ์ นักตรวจสอบภาษีชํานาญการพิเศษ กรมสรรพสามิต
4. ว่าที่ร้อยโทยรรยง อรัญญาเกษมสุข นักประเมินราคาทรัพย์สินชํานาญการ กรมธนารักษ์
5. นางสาวกรรวีร์ จารุรังสรรค์ นักวิเคราะห์รัฐวิสาหกิจชํานาญการพิเศษ สํานักงานคณะกรรมการนโยบายรัฐวิสาหกิจ
6. นางอรพร ถมยา เศรษฐกรชํานาญการพิเศษ สํานักงานบริหารหนี้สาธารณะ
7. นายทศพร เตชะธนะวัฒน์ นักวิชาการพัสดุชํานาญการ สํานักงานเศรษฐกิจการคลัง
“เหนือสิ่งอื่นใด เราต้องการให้ผู้ได้รับคัดเลือกเป็นบุคคลผู้ประพฤติปฏิบัติตนชอบด้วยความซื่อสัตย์สุจริต เกิดความภาคภูมิใจในการปฏิบัติตนเป็นผู้ซื่อสัตย์สุจริต และเป็นตัวอย่างที่ดีให้แก่บุคลกรกระทรวงการคลังรายอื่นๆ เกิดจิตสํานึกที่ดีต่อการประพฤติปฏิบัติตนอย่างซื่อสัตย์ จนก่อให้เกิดเป็นค่านิยมและวัฒนธรรมองค์กรในเรื่องความซื่อสัตย์สุจริตและการป้องกันการทุจริต ตลอดจนเพื่อให้เกิดประโยชน์สูงสุดต่อประเทศชาติ และประชาชน” รองปลัดกระทรวงการคลังกล่าวในตอนท้าย
ศูนย์ปฏิบัติการต่อต้านการทุจริต สํานักงานปลัดกระทรวงการคลัง
โทร 02 126 5800 ต่อ2627